SA pa wis niks van seun se 'dwelmhandel' in Australië | Netwerk24
Deur Christiaan du Plessis 24 April 2019 17:51
Paul Finlayson (45), wat Dinsdag in hegtenis geneem is, het nog nie borgtog gekry nie. Sy saak is tot Vrydag in die hof in Campbelltown aan die buitewyke van Sydney uitgestel.
Die Suid-Afrikaner Paul Finlayson is in Australië weens beweerde dwelmhandel in aanhouding. Foto: Facebook
Sy pa, Mike, sê hy is geskok oor sy seun se inhegtenisneming. "Ek weet nog nie hoe om die saak te benader nie. Ek het nog nie eens self met my seun gepraat nie. Ek is seker hulle het sy selfoon gevat," sê hy.
Hy wou egter niks meer sê totdat hy regsadvies ingewin het nie.
The Sydney Morning Herald berig 61 pakkies kokaïen wat na Sydney verskeep is, is vroeër vandeesmaand in die hawe van Port Botany, 'n voorstad van Sydney, deur middel van X-straaltegnologie opgespoor.
Die dwelmmiddels ter waarde van sowat A$32 miljoen (meer as R324 miljoen) was glo in meubels versteek.
Die dwelmmiddels was na bewering op pad na 'n fabriek in Campbelltown.
Na wat berig word, het Finlayson Maandag in Australië aangekom om na bewering sy produkte af te haal.
Die koerant berig dat hy na bewering deel van netwerk is wat dwelms van Suid-Afrika na Australië smokkel.
Ndivhuwo Mabaya, woordvoerder van die departement van internasionale betrekkinge en samewerking, sê die polisie in Australië het die Suid-Afrikaanse Hoë Kommissie in Canberra oor die arrestasie ingelig.